El secretari general de VOX, Javier Ortega Smith, aquest dissabte, 13 d'abril, a Tarragona
La formació d'ultradreta crida a l'assistència al míting, previst a les dotze del migdia a l'hotel Ciutat de Tarragona, per «lluitar contra els enemics d'Espanya»
Santiago Abascal, a l'esquerra, i Javier Ortega Smith, a la dreta, en una imatge d'arxiu d'un acte de VOX. | CatalunyaDiari.cat
La formació d'ultradreta VOX començarà la campanya electoral de les eleccions generals del pròxim 28 d'abril amb una de les seves cares més conegudes a Tarragona. El secretari general del partit, Javier Ortega Smith, serà l'estrella principal del míting previst pels ultradretans aquest dissabte 13 d'abril, a les 13 del migdia, a l'hotel Ciutat de Tarragona.
Ortega estarà acompanyat —segons un missatge que corre de telèfon a telèfon per tal d'assolir el màxim nombre d'assistents a l'acte de diumenge— per «la direcció provincial del partit i el cap de llista de VOX al Congrés dels Diputats per Tarragona, Alejandro de Anta». Al clam de «vine al míting per lluitar contra els enemics d'Espanya», els responsables tarragonins de VOX cerquen una altra fotografia d'un acte seu ple a vessar.
Així mateix, des de VOX consideren que aquesta trobada servirà perquè «els espanyols demostrem que no es juga amb l'Espanya viva. No podem permetre que el futur govern caigui en mans de l'ocupa de Moncloa, ni dels seus socis chavistes, colpistes i pro etarres».
Alejandro de Anta, a Madrid
El cap de llista de VOX per a les eleccions generals, Alejandro de Anta, ha fet les seves primeres manifestacions públiques a través d'una piulada al seu compte de Twitter, obert fa poc més d'una setmana. De Anta ha parlat sobre l'acte de presentació dels candidats de totes les províncies espanyoles que VOX ha dut a terme aquest dissabte, sis d'abril, a Madrid.
Pel líder de VOX tarragoní, la trobada de Madrid ha sigut «espectacular i emocionant» i ha titllat a José Antonio Ortega Lara, víctima d'ETA i un dels fundadors de VOX, d'«estimadíssim».
Ortega Smith, denunciat per delicte d'odi
L'advocat reusenc Hilal Tarkou ha denunciat, a fiscalia, el secretari general de VOX, Javier Ortega Smith, per delicte d'odi. El lletrat, com a president de l'Associació de Ciutadans per la Convivència i el Desenvolupament 'Watani', considera que el discurs que Ortega Smith va pronunciar a València el mes de setembre passat és «altament perillós i alarmista».
Sobre aquesta denúncia, i la seva posterior admissió a tràmit per part de la fiscalia, el president de VOX, Abascal, ha assegurat que «es tracta d'un intent de silenciar-nos, però si ho volen fer, ens hauran de posar a tots a la presó».
Abascal impulsarà «la detenció de Torra a través de la fiscalia»
#Vox #eleccions generals 2019